Своју прву самосталну међународну титулу освојила је на Светским атлетским играма 1985. у Паризу победом у трци на 400 метара резултатом 53,35 с. На Олимпијским играма 1988. у Сеулу учествовала је и појединачно на 400 м и као чланица шзафете 4 х 400 м. Појединачно је завршила на 5. месту са личним рекордом 49,84 с. Штафета САД у саставу: Денин Хауард, Дајана Диксон, Валери Бриско-Хукс и Флоренс Грифит Џојнер завршила је као друга иза штафете СССР. Постигнути резултат 3:15,51 је и данас после 27 година (септембар 2015) национални рекорд САД и други резултат на светској ранг листи свих времена, иза олимпијских победница штафете СССР.